«Kunst og ukunst» var en kunstutstilling som ble arrangert i Nasjonalgalleriet i Oslo i april og mai 1942 under den tyske okkupasjonen av Norge under andre verdenskrig. Den viste hovedsakelig norsk billedkunst som nazistene mente var «degenerert» og mindreverdig «ukunst» (etter tysk "Unkunst"), det vil si kunst som ikke holdt mål og var uttrykk for et åndelig forfall, sammen med et bredt utvalg kunstverk de mente var god og nasjonal. Utstillinga var et ideologisk propagandatiltak fra Nasjonal Samling (NS) direkte inspirert av kampanjen mot tilsvarende «utartet» kunst i det nasjonalsosialistiske Tyskland, på tysk kalt "entartete Kunst". Der hadde en stor utstilling med «usunn», «utysk» og uønsket modernistisk kunst åpnet i München sommeren 1937 samtidig med «Den store, tyske kunstutstillingen» like ved, en omfattende samling av angivelig høyverdig kunst.&lt;/onlyinclude&gt;